ועדת הכספים, כנסת 20, פרוטוקול מספר 255, 2016-01-27 11:00

משה גפני: אני עובר באופן מיידי לסעיף הבא בסדר-היום.

משה גפני: רבותי, דיון מהיר בנושא תוכנית לתיקון מנגנוני הקצאת כספים לאזרחים הערבים.

משה גפני: חבר הכנסת יוסף ג'בארין, הבמה לרשותך, בבקשה.

יוסף ג'בארין: תודה רבה לכבוד היושב-ראש.

יוסף ג'בארין: אני שמח על קיומו של דיון חשוב זה.

משה גפני: אני מתנצל שזה ככה בלחץ של זמן, אבל לא רציתי לדחות את זה בשבוע נוסף, לכן קודם שהנושא יעלה על סדר-היום.

משה גפני: בבקשה.

יוסף ג'בארין: כן.

יוסף ג'בארין: האמת היא שמאז הכרזת הממשלה על תוכנית כלכלית לפיתוח היישובים הערבים עוד לא התקיים שום דיון ציבורי פורמלי, ודאי לא בוועדת הכספים, לכן ראינו חשיבות שיתקיים דיון כזה.

יוסף ג'בארין: אפתח בהערות רק קצרות לצורך העניין.

יוסף ג'בארין: בערים בחלוקת משאבים בין יישובים יהודים לערבים, בין החברה הערבית לבין החברה היהודית, זה לא נתונים חדשים, אלה פערים היסטוריים.

יוסף ג'בארין: ואם בעבר היה ויכוח על הנושא הזה, כיום אפשר לראות תיעוד מאוד ברור גם בנתונים של הלשכה המרכזית לסטטיסטיקה, גם החלטות של בית-המשפט העליון, גם החלטות של מבקר המדינה, דוח ועדת אור וכדומה.

יוסף ג'בארין: זאת אומרת, התשתית העובדתית לעניין פערים בהקצאת משאבים היא כבר לא במחלוקת.

יוסף ג'בארין: ולכן אנחנו מתייחסים למסגרת הזו לא כפריבילגיה שעכשיו רוצים לתת לאוכלוסייה הערבית, אלא ניסיון לתקן עיוות היסטורי בחלוקת התקציבים.

יוסף ג'בארין: ולכן אם מדברים היום על מה שנקרא אולי העדפה מתקנת, צריך להבין שהעדפה מתקנת היא פשוט כדי לפצות על העבר.

יוסף ג'בארין: אפשר לראות את זה גם בנתונים שהם גם לא במחלוקת, פערים בחינוך, שמשפיעים גם על התוצאות.

יוסף ג'בארין: רק חמישית מהתלמידים הערבים יכולים היום ללמוד באוניברסיטה בשכבת הגיל 18 – נתון חמור מאוד.

יוסף ג'בארין: בחטיבה העליונה תלמידים ערבים מקבלים רק שני שליש ביחס ליהודים.

יוסף ג'בארין: גם ככה, אגב, תלמידים חרדים, המצב לא הרבה יותר טוב בחטיבה העליונה, אבל זה נושא אחר.

משה גפני: עזוב את החרדים.

משה גפני: לערבים רוצים לעזור, לחרדים לא.

משה גפני: בוא, תתמקד - - -

יוסף ג'בארין: לא, אנחנו כאן שותפים במאבק.

יוסף ג'בארין: בתחום התרבות, אחוזים בודדים למוסדות התרבותיים הערביים.

יוסף ג'בארין: לגבי מועסקים ערבים – רואים את ההבדלים גם בפערים בין ההכנסות.

יוסף ג'בארין: שכיר בחברה הערבית מקבל רק שני שליש משכיר יהודי.

יוסף ג'בארין: כשמשווים את ההכנסות של משקי בית, אז בחברה הערבית זה 50% בהשוואה ליהודית.

יוסף ג'בארין: ואני חושב שנתון, וכאן אולי לא ארחיב מעבר לכך, שהנתון המובהק, שמסמל כיום את המציאות של החברה הערבית זה ממדי העוני.

יוסף ג'בארין: אנחנו מדברים על יותר מ-50% מהמשפחות הערביות מתחת לקו העוני, כשאם אנחנו מדברים על ילדים זה שניים מתוך שלושה ילדים.

יוסף ג'בארין: אני חושב שאין ביטוי יותר מובהק מהנתון הזה, במיוחד כשמשווים אותו למצב בתוך החברה היהודית.

יוסף ג'בארין: כמובן, אפשר גם לראות את הנתון הזה מתבטא בסולם הסוציו-אקונומי של כל היישובים הארץ מ-10-1, רואים שבשכבות הכי חלשות, מ-3-1, קודם כול, רוב היישובים הערבים נמצאים שם.

יוסף ג'בארין: למשל, דבוריה באיזה שכבה?

<זוהיר יוספיה: 2.

יוסף ג'בארין: ערערה – 2.

יוסף ג'בארין: אז זה פחות או יותר הממוצע.

<זוהיר יוספיה: הכנסה ממוצעת בדבוריה – 2,300 שקל.

יוסף ג'בארין: אז באשכולות הכי נמוכים.

יוסף ג'בארין: אבל מה שמעניין, כבוד היושב-ראש, שגם מרבית אלה שבאשכולות הנמוכים הם ערבים.

יוסף ג'בארין: זאת אומרת, פחות או יותר כל היישובים נמצאים שם, ומרבית אלה שנמצאים שם הם היישובים הערבים.

יוסף ג'בארין: אני חושב שהנתונים מוכרים על היעדר אזורי תעשייה, שהם תנאי לפיתוח כלכלי, היעדר בנייני ציבור ביישובים הערבים, תת-הייצוג שקיים בשירות המדינה, אלפי אקדמאים ערבים מבלי תעסוקה, תעסוקת נשים שעדיין מפגרת, אפילו בהשוואה למדינות ערב, לא רק למצב בישראל כאן.

יוסף ג'בארין: אז אין ספק שהניסיון לצמצם פערים חייב שהיעד שלו לא יהיה רק 20%, כי ה-20% יותר אולי מסמן שוויון פורמלי, השוויון המהותי יתבטא רק במדיניות של העדפה מתקנת, שתוכל לפצות על הפערים ההיסטוריים.

יוסף ג'בארין: עכשיו, אנחנו בוועדת המעקב, הרשימה המשותפת, ועד ראשי הרשויות, עמותות בחברה הערבית – "מוסאוא", "סיכוי" ואחרים – הצגנו תוכנית שמדברת על כ-32 מיליארד שקל שצריך להשקיע בתוכנית חומש, כדי לצמצם באופן משמעותי את הפערים – אני לא רוצה להגיד: כדי להגיע לשוויון, לשוויון לא נגיע את הסכום הזה.

יוסף ג'בארין: אבל המספרים שלנו מדברים על הרבה מעבר למספרים שמשרד האוצר כיום מדבר עליהם.

יוסף ג'בארין: אז לכן אני מקווה שלקראת הדיון הבא והדיון הבא שיהיה, נוכל באמת להגיע אולי קרוב למספרים שנציגי האוכלוסייה הערבית מדברים עליהם, שזה קרוב ל-30 מיליארד בחמש שנים.

יוסף ג'בארין: אסיים ואומר שיש לנו ניסיון מר, כבוד היושב-ראש, ביישום של תוכניות שהוצהר עליהן.

יוסף ג'בארין: התוכנית האחרונה הייתה בשנת 2000 – 4 מיליארד.

יוסף ג'בארין: אני שומע מראשי רשויות מקומיות שבקושי יושם 50% מהתוכנית הזו.

יוסף ג'בארין: אז אני מקווה שגם אם נתווכח על גובה התוכנית, לפחות מה שמשרד האוצר אכן יצהיר עליו, שזה באמת ייושם במסגרת הזמן, ולא שוב לחזור לאותם מכשולים מוסדיים שיפריעו בעבודת היישום.

יוסף ג'בארין: תודה רבה.

משה גפני: תודה רבה.

משה גפני: לאחר שהצגת את נושא הדיון, חבר הכנסת אחמד טיבי הוא ראשון הדוברים.

משה גפני: אני רק רוצה לומר לחברים שנמצאים כאן את מה שחברי הכנסת יודעים.

משה גפני: ועדת הכספים העבירה את חוק הטבות המס ליישובים.

משה גפני: ובחוק הזה של הטבות המס ליישובים, הכללנו בתוכו ללא שום אפליה עשרות יישובים ערבים שלא היו קודם בהטבות המס.

משה גפני: הם נכללים היום בדיוק כמו כל היישובים האחרים המקבילים להם, ואני גאה על כך.

אוסאמה סעדי: אם יש בעיות, אדוני היושב-ראש, בעניין הטבות המס, שפנינו כמה פניות - - -

משה גפני: בבקשה, אני פתוח לכל הדברים.

אוסאמה סעדי: מורים מהכפרים שקיבלו, שנכנסו לתוכנית ואושרו, ועכשיו הם מלמדים בבאר-שבע.

משה גפני: תעבירו אם יש בעיות.

משה גפני: אני פתוח לטפל בהן.

משה גפני: פנו אלי גם כמה יישובים יהודים.

אוסאמה סעדי: נעביר את הפניות האלה.

עבדאללה אבו מערוף: אתה לא מתכוון שהטבות המס הן חלק מהתוכנית?

משה גפני: מהתוכנית של הממשלה?

משה גפני: ממש לא.

אוסאמה סעדי: זה לפני התוכנית.

אוסאמה סעדי: הקדמנו את התוכנית.

עבדאללה אבו מערוף: אני מבין.

עבדאללה אבו מערוף: לא, ההערה של גפני.

אחמד טיבי: זה תוכנית של ועדת הכספים.

משה גפני: נכון.

משה גפני: הטבות המס, אמרתי, מכיוון שיש פה דיון - - -

אחמד טיבי: לכן יש לה יותר אמינות.

עבדאללה אבו מערוף: מדייק.

עבדאללה אבו מערוף: מציין.

משה גפני: זאת ההזדמנות הראשונה שאני יכול לומר את זה.

משה גפני: אמרתי את זה בכמה הרצאות שלי, אבל זאת ההזדמנות הראשונה לומר את זה כאן בוועדה.

משה גפני: החוק הוא חוק של הטבות מס ליישובים, נקודה.

משה גפני: הוא לא חוק - - -

אוסאמה סעדי: אתה לא יודע, אדוני, כמה זה עזר למשפחות.

אוסאמה סעדי: ואנחנו מקבלים פידבקים מהכפרים האלה, שבאמת התחילו לקבל - - -

משה גפני: כן, אני יודע.

משה גפני: זה לא חוק של הטבות מס ליישובים הערבים.

אוסאמה סעדי: לא לא.

משה גפני: לא, בגלל שנשאל אם זה חלק מהתוכנית של הממשלה.

משה גפני: אם הממשלה תרצה להכליל את זה, להגיד: נתנו את זה – הם לא נתנו את זה.

משה גפני: הם לא נתנו את זה וזה לא רלוונטי לעניינינו.

אוסאמה סעדי: סליחה, חבר הכנסת טיבי, בבקשה.

משה גפני: אה, בסדר.

משה גפני: אבל באסל גטאס גם ביקש, נכון?

משה גפני: אוקיי.

משה גפני: עכשיו אחמד.

משה גפני: בבקשה.

אחמד טיבי: תודה רבה.

אחמד טיבי: קודם כול, אני רוצה להודות לחברי, חבר הכנסת יוסף ג'בארין, שיזם את ההצעה לדיון מהיר בתוכנית הזאת, שעדיין לא נדונה.

אחמד טיבי: כל מה ששמענו עד עכשיו זה פרופגנדה ממשלתית.

אחמד טיבי: הייתה החלטה והייתה הודעה מנומקת, יפה, בערבית, באנגלית, בצרפתית, בפולנית, ברוסית, באנגלית – שיווק יפה, אני יכול לומר.

אחמד טיבי: לגבי התוכן - - -

משה גפני: ואתה מבין בתקשורת.

יוסף ג'בארין: בסכומים יפים.

אחמד טיבי: כן.

אחמד טיבי: ואמרו: 15 מיליארד.

אחמד טיבי: מאז זה שם התוכנית.

אחמד טיבי: היה ברור לכולם שאין מספר כזה.

אחמד טיבי: מאיפה בא המספר הזה?

אחמד טיבי: הייתה ידעה קטנה בעיתון ומאז זה שם התוכנית.

אחמד טיבי: לך תשכנע שזה לא.

אחמד טיבי: אף אחד לא יודע כמה.

אחמד טיבי: יש דברים חיוביים בתוכנית, יש דברים שליליים בתוכנית.

אחמד טיבי: הדברים החיוביים, מטעמי הגינות יש לומר אותם, זה שינוי מנגנוני הקצאה.

אחמד טיבי: זה דבר חיובי שלא היה קיים קודם.

אחמד טיבי: ויש לומר זאת.

אחמד טיבי: אמרנו זאת, ואני חוזר ואומר את זה בכל מקום.

אחמד טיבי: אבל הדבר החמור ביותר שהתרחש במגעים בינינו לבין הממשלה והאוצר וראש הממשלה, שהם סירבו – ואתה יודע את זה, ניסינו להיעזר בך ולא הצלחנו, אדוני היושב-ראש – שהתוכנית או סכומים מכומתים יהיו בבסיס התקציב.

אחמד טיבי: והממשלה סירבה.

אחמד טיבי: וזה רק החלטת ממשלה.

אחמד טיבי: אמר לי שר בממשלה לפני כמה ימים: זה רק החלטת ממשלה, אחמד.

אחמד טיבי: זה לא מבשר טובות, כי יש בה דברים טובים שאנחנו רוצים אותם.

אחמד טיבי: אנחנו רוצים שכל מה שמופיע בתוכנית הזאת, שהוא חיובי – יתממש.

אחמד טיבי: גם שינוי מנגנוני תקצוב, אנחנו רוצים שזה יהיה לתמיד, לא לפעם אחת.

אחמד טיבי: וגם אנחנו רוצים, שלמרות שהתוכנית של החברה הערבית, של ראשי הרשויות, וחלקם נמצאים פה, שליוו מאבק אדיר במשך חודשים לגבי תקציבי הרשויות, אדוני היושב-ראש, ורק בגלל ההתעקשות, ולפחות בשלוש-ארבע תחנות אמרו לא, זה התקרב קצת למה שהם רוצים – קצת, לא הרבה.

אחמד טיבי: הוצגה תוכנית, שהתוכנית שלנו, של הרשויות, של המשותפת, של מוסאוא ואחרים, זה 32 מיליארד שקל לחמש שנים או 64 לעשר שנים.

אחמד טיבי: היא כמעט ולא נדונה.

אחמד טיבי: עכשיו, אני רוצה להיות הגון ולומר: אמיר לוי, ראש אגף התקציבים, יש לו קונספציה חיובית, גישה חיובית בכל מה שקשור לחברה הערבית, לא מתוך אהבת ערבים אלא מתוך אהבת האינטרס של המשק.

אחמד טיבי: כבר לפני שנתיים הוא בא אלי ואמר לי: שינוי מנגנוני התקצוב, קליטת ערבים במשק זה win-win situation.

אחמד טיבי: למה win-win?

אחמד טיבי: הוא אומר: כי כשאין ערבים במשק, המשק הישראלי מפסיד עשרות מיליארדי שקלים.

אחמד טיבי: ולכן בסופו של דבר זו התוכנית שהוא עובד עליה כבר שנתיים, זו התוכנית שיצאה.

אחמד טיבי: היא לא תוכנית שוויון לחברה הערבית, היא אפילו לא תוכנית לצמצום פערים.

אחמד טיבי: אמרו: פיתוח כלכלי בכמה תחומים.

אחמד טיבי: הכמה תחומים האלה, אנחנו רוצים שייושמו.

אחמד טיבי: לכן חבר הכנסת יוסף ג'בארין בשם הרשימה המשותפת הציע את ההצעה הזאת.

אחמד טיבי: אנחנו רוצים יישום של הדברים האלה.

אחמד טיבי: ואני רוצה לבקש מאנשים עם כוונות טובות – הנה, נציג עמותת "סיכוי" נמצא פה, אני בטוח שיש לך כוונות טובות, אתה ואחרים מהחברה האזרחית, והמניעים שלכם היו לטובת המגזר הערבי – אל תפזרו אופטימיות יתר, אוקיי?

אחמד טיבי: כי מי שמשתמש באופטימיות יתר שלכם - - -

משה גפני: חבל על הזמן.

אחמד טיבי: הבנת מה שהוא אומר לך?

עבדאללה אבו מערוף: זו הערת ביניים רק.

משה גפני: אתה יכול לעבור בבקשה לחברה החרדית?

אחמד טיבי: אוקיי.

אחמד טיבי: האופטימיות יתר הזאת משתקפת, כי כל יום שני מאז שקיבלו החלטה, כל יום שני - -

משה גפני: מי נמצא פה מהאוצר?

אחמד טיבי: - - כל יום שני עולה שר - -

משה גפני: לקחתם בחשבון גם מה שיהיה פה?

אחמד טיבי: - - כל יום שני, רבותי, אדוני היושב-ראש, עולה שר - -

יוסף ג'בארין: שני, שלישי, רביעי.

משה גפני: עולה שר, אם לא יורד שלג כמובן.

אחמד טיבי: - - ואומר: תוכנית ה-15 מיליארד שקל – אמרתם תודה או לא אמרתם תודה?

אחמד טיבי: רק אנחנו פותחים את הפה - -

מיקי לוי: איפה הכסף?

אחמד טיבי: - - רק פותחים את הפה, ואז מבקשים מאתנו להגיד תודה על ה-15 מיליארד.

משה גפני: אמרתם תודה או לא?

משה גפני: מה המצב?

אחמד טיבי: פתאום מחלקים את התוכנית לכל השגרירויות בישראל.

אחמד טיבי: למה?

אחמד טיבי: מתקשרים אלי עיתונאים מחו"ל, אומרים: תשמע, נתנו לכם 15 מיליארד.

אחמד טיבי: אני בודק בכיסים – אין.

אחמד טיבי: אין.

משה גפני: אגיד לך: מה שיש לך בכיסים - - -

אחמד טיבי: אני רוצה מה שיש בתוכנית.

אחמד טיבי: מה שיש בתוכנית אני רוצה.

אחמד טיבי: מה יש לי בכיסים?

משה גפני: לא, בכיסים יש לך מה שהעברת פה בוועדת הכספים.

אחמד טיבי: הטבות.

אחמד טיבי: או מה שהעברנו פה – זה דברים בטוחים.

משה גפני: בדיוק.

משה גפני: מה שהעברת פה, זה בסדר.

אחמד טיבי: לכן אני מבקש להתייחס, גם בעתיד, ברצינות לתוכנית החברה הערבית שהצגנו – הנה, עלה פה, אדוני היושב-ראש.

אחמד טיבי: וכל מה שטוב ונמצא בתוכנית הזאת, וצריך לומר, יש בה אלמנטים חיוביים ומגיעה מילה טובה לאמיר לוי והאנשים שלו, שהלכו בכיוון הזה.

אחמד טיבי: ואני לא רוצה לדבר על הדברים הנוראיים שמתרחשים לאחרונה - -

משה גפני: לא, עזוב עזוב.

אחמד טיבי: - - הריסות בתים וכדומה, התניות של נתניהו.

אחמד טיבי: זה יותר כואב מאשר הכסף שנמצא או לא נמצא בתוכנית.

אחמד טיבי: זה מדאיג אותנו כל יום, כל דקה.

אחמד טיבי: ולכן, אדוני היושב-ראש, מעקב כדי ליישם כל אגורה שנמצאת בתוכנית, למרות שניאלץ להיות תלויים ברצון הטוב של השרים, שיישמו בעתיד את השיעורים – 20%, 42% – מהתקציבים של המשרדים השונים.

אחמד טיבי: תודה רבה.

משה גפני: תודה רבה.

משה גפני: חבר הכנסת חמד עמאר, ואחריו – חבר הכנסת אבו מערוף.

משה גפני: ואחרי זה זוהיר בהלול.

משה גפני: אתה לא רשום.

מיקי לוי: אז ארשם.

משה גפני: תירשם.

משה גפני: תרשום את מיקי לוי.

מיקי לוי: אני חבר הכנסת היהודי היחיד שנמצא פה חוץ ממך.

עבדאללה אבו מערוף: הוא הרשום.

זוהיר בהלול: נגן על המיעוטים פה.

משה גפני: אין הבדל בוועדה הזאת בין יהודים לערבים.

משה גפני: מתי שנרשמים מדברים.

מיקי לוי: לא, אבל אני רוצה כל הזמן שנגיד את זה.

משה גפני: בסדר, תגיד.

משה גפני: מה השאלה.

משה גפני: בבקשה, חמד עמאר.

משה גפני: האוצר בסוף.

משה גפני: אם אפשר, רק בבקשה - -

באסל גטאס: גפני, אני - - -

משה גפני: אתה לא רשום.

משה גפני: יש אפליה פה בוועדה הזאת.

משה גפני: אנחנו נגד כלכלנים.

באסל גטאס: אחרי טיבי - - -

משה גפני: באסל גטאס.

משה גפני: אני רק מבקש מכל הדוברים עכשיו לדבר ממש בקצרה, מכיוון שככל הנראה לא נשלים את הדיון הזה היום.

משה גפני: חמד עמאר, בבקשה.

חמד עמאר: אדוני היושב-ראש, הגעתי לדיון החשוב הזה – קודם כול, תודה על קיום הדיון הזה – כמו שרשום גם בבקשה של הדיון, התקציב של הערבים, הדרוזים והצ'רקסים הוא 15 מיליארד.

חמד עמאר: לפי הפרסום היה 15 מיליארד רק למגזר הערבי, לא קשור לדרוזים.

אחמד טיבי: לא, תקרא שם, אתם מוזכרים בהחלטה.

אוסאמה סעדי: חמד, נוותר לכם על כמה מיליארדים.

חמד עמאר: אמרתי: אגיע לכאן.

חמד עמאר: קודם כול, לפני שלושה שבועות קיימנו דיון כאן על ה-187,000,000 שקל של המגזר הדרוזי.

משה גפני: נכון, של הדרוזים.

חמד עמאר: מתברר, כל שנת 2015 בקושי העבירו 10% מכל התקציב.

משה גפני: נכון.

משה גפני: אנחנו מחכים גם לתשובות.

חמד עמאר: ואני רוצה להגיד לכם: החלטות זה מאוד טוב.

חמד עמאר: אבל אני אומר לך, אדוני היושב-ראש, אם לא יהיה פיקוח של הכנסת, והכנסת לא תעמוד על שלה, ועדת הכספים, שקל אחד לא יעבור.

חמד עמאר: כי בכנסת הקודמת, הייתי יושב-ראש ועדת משנה בוועדת הכספים, קיימתי דיון על ה-800,000,000 שקל, והתברר לי שרק ה-120 להקמת תחנות משטרה הועברו בשלמותם.

חמד עמאר: שאר הכסף, כמעט – פה עבר 10%, פה עבר 5%, פה עבר אפס ולא עבר אחוז אחד.

חמד עמאר: לכן להגיד שיש תוכנית של 15 מיליארד, להגיד לדרוזים שיש תוכנית של 2.4 מיליארד.

חמד עמאר: אנחנו כאן יושבים ומפקחים, אנחנו כאן יושבים ובודקים.

חמד עמאר: שיפסיקו לזלזל בחברי כנסת ולהגיד להם אם יש 15 מיליארד או יש 2.4 מיליארד שקל.

חמד עמאר: אם לא נראה שהכסף עובר ולא נקבל תוצאות אצל היישובים, כל ההחלטות האלה הן שוות את הנייר שלהן – אפילו את הנייר הן לא שוות.

משה גפני: אוקיי.

חמד עמאר: לכן, אדוני היושב-ראש, אני רוצה לבקש ממך, אני יודע שהכרזת כבר שב-11:30 - - -

משה גפני: לא משנה - - -

חמד עמאר: בשביל הדיון החשוב הזה ישבנו יותר מחצי שעה, 45 דקות חיכינו בשביל הדיון הזה.

משה גפני: חמד, אני 27 שנה בכנסת.

משה גפני: אם הייתי מתייאש על זה שהממשלה אומרת ולא מקיימת, מזמן הייתי רחוק.

חמד עמאר: אתה רואה אותי מתייאש?

משה גפני: בדיוק.

משה גפני: אנחנו לא מתייאשים.

חמד עמאר: להיפך, אני יושב כאן.

חמד עמאר: אדאג שכל המשרדים יעבירו את מה שצריך להעביר למגזר הדרוזי ולא אוותר להם.

משה גפני: מאה אחוז.

משה גפני: טוב.

משה גפני: תודה.

חמד עמאר: ואם יחליטו על 2.4 – יעבירו 2.4.

משה גפני: תודה.

חמד עמאר: אבל לפחות בהחלטה בישיבה שקיימנו כאן, ביקשת שיעבירו לנו במסודר אחרי שבועיים.

משה גפני: נכון.

חמד עמאר: עברו שלושה שבועות, ועדיין לא קיבלתי שום נייר.

משה גפני: טוב.

משה גפני: נטפל בעניין הזה.

חמד עמאר: ולכן עוד פעם אני מבקש שתפנה לאוצר, לקיים את - - -

משה גפני: מאה אחוז.

משה גפני: תודה רבה.

משה גפני: עבדאללה אבו מערוף.

משה גפני: בקצרה, אם אפשר.

עבדאללה אבו מערוף: כמובן, בקצרה, אין מה לדבר הרבה.

משה גפני: בבקשה.

עבדאללה אבו מערוף: הגענו עד כאן.

עבדאללה אבו מערוף: מחודש יולי אנחנו מבקשים, שהתקציבים יהיו בבסיס התקציב, חלק בלתי נפרד מתקציב המדינה הכולל, ולצערנו הרב זה לא הלך והיו רק דיבורים: כן כן כן, והגענו עד עכשיו.

עבדאללה אבו מערוף: לצערי הרב, אנחנו לא יכולים לאנוס את האוצר, בסוגריים, סליחה על הביטוי, כמו שאונסים כשיש עודף של 18 מיליארד שקל החטיבה להתיישבות וכמו שנעשה בוועדת הכספים.

עבדאללה אבו מערוף: אבל בכל זאת ננסה.

עבדאללה אבו מערוף: ננסה, סליחה, היושב-ראש, שאכן עכשיו לא נוותר.

עבדאללה אבו מערוף: אני יודע שאחת הסיבות העיקריות של התוכנית הזאת היא להלבין את הפנים של ישראל ב-OECD.

עבדאללה אבו מערוף: זו אחת הסיבות.

עבדאללה אבו מערוף: יש כאן את האוצר, אני לא מאמין שזה לשקם, זה טוב למשק הישראלי, כמו שאומרים נציגי האוצר.

עבדאללה אבו מערוף: זה רק דיבורים הזויים.

עבדאללה אבו מערוף: אם זה כן, אז בבקשה, תחליטו שהחל ממחר כבר להעביר תקציבים.

משה גפני: תודה.

עבדאללה אבו מערוף: אחרת אין סיבה אחרת.

משה גפני: תודה.

עבדאללה אבו מערוף: ולכן נמשיך בוועדת הכספים, זה הדיון הראשון, ונמשיך כל יום לבקש דיונים, שאכן ועדת הכספים, ברשותך, אדוני, שאתה יכול ומסוגל עם מעט אחריות, שאתם חייבים להעביר תקציבים שמגיעים לפי הזכות.

משה גפני: מאה אחוז.

משה גפני: זוהיר בהלול, בבקשה.

משה גפני: בקצרה, אם אפשר.

משה גפני: אף על פי שאתה לא מדבר הרבה בוועדת הכספים וצריך לתת לך יותר זמן, אבל אין לנו זמן.

זוהיר בהלול: כן, אבל אני באמת מודה לך.

משה גפני: אבל אני מזמין אותך תמיד לוועדה, אתן לך יותר זמן לדבר.

זוהיר בהלול: הוועדה הזו מכבדת אותי כמובן, ואני גם מכבד אותה, ובאמת תודה רבה.

משה גפני: כן.

משה גפני: בבקשה.

זוהיר בהלול: אדוני היושב-ראש, המילה עמימות היא המילה שהולמת את התוכנית הזו.

זוהיר בהלול: העמימות הגרעינית של ישראל והעמימות הערבית בתוך תקציב ההקצאות למגזר הערבי.

זוהיר בהלול: האם מאן דהו יכול לומר לי בוודאות האם מדובר – דיבר ד"ר טיבי על תוכנית חמש-עשרה המיליארד – לתוכנית קוראים חמישה-עשר מיליארד.

זוהיר בהלול: אבל האם אלה הם 15 מיליארד שקלים או 10 מיליארד שקלים, רחמנא לצלן?

זוהיר בהלול: האם מישהו יכול מסביב לשולחן האליפטי הזה לומר לי בוודאות אם מדובר ב-15 או ב-10?

זוהיר בהלול: אף אחד לא יכול בוודאות לומר.

<קריאה: או בפחות.

זוהיר בהלול: או בהרבה פחות.

משה גפני: לא, הוא לא אמר הרבה פחות, הוא אמר בפחות.

משה גפני: אל תיתן להם רעיונות, למשרד האוצר.

זוהיר בהלול: אני הוספתי.

זוהיר בהלול: כן, אתה יודע, למדתי להקצין מד"ר טיבי את הדברים, אז זה מאוד חשוב לפעמים לומר אותם.

זוהיר בהלול: אגב, ד"ר טיבי, אני מתקן אותך, נדמה לי שבאחד מהמסמכים מדובר, שהצורך של הציבור הערבי הוא 60 מיליארד שקלים לעשור, שזה 30 מיליארד - -

אחמד טיבי: זה מה שאמרתי.

זוהיר בהלול: - - שזה הולם את ה-32 מיליארד.

משה גפני: זה מה שהוא אמר.

אחמד טיבי: אפילו אמרתי 64.

זוהיר בהלול: עכשיו, במה משתקפת כאספקלריא העמימות הזו של הסכומים האלה?

זוהיר בהלול: למשל, אף אחד לא יודע כאן מסביב לשולחן, מהם הכספים שבעצם היו צריכים לזרום לציבור הערבי בלאו הכי מתקציבי הממשלה והמשרדים השונים בתוך הממשלה?

זוהיר בהלול: אז לכן אני חושב, אדוני היושב-ראש, מכיוון שאתה מנהל את הדיונים בוועדת הכספים ביד רמה, כדרכך.

משה גפני: תודה.

זוהיר בהלול: וגם ללא דופי, למה מה שאני שומע.

זוהיר בהלול: אז אתה צריך לבקש ממשרד האוצר ומהמשרדים השונים, שאחראים על התקציב הזה, על הכספים האלה, שיאמרו לנו בפירוש ויניחו בפניך את המסמכים, כדי שנדע בדיוק מה מגיע לנו?

זוהיר בהלול: מה הם מוסיפים?

זוהיר בהלול: האם מדובר במספר מופרך או לאו?

זוהיר בהלול: אני עדיין מלקק את הפצעים של שנת 2000.

זוהיר בהלול: אתה יודע, כששנת 2000 הגיעה דיברו על מילניום חדש.

זוהיר בהלול: ודיברו על לא מעט הפתעות שיכולות לפגוע - - - בכלל.

זוהיר בהלול: אחד מהדברים שבקע אל אוויר העולם באותה תקופה – 4 מיליארד שקלים לציבור הערבי.

מיקי לוי: איפה?

משה גפני: בתחילת המילניום?

יוסף ג'בארין: בשנת 2000, זה ממשלת ברק.

יוסף ג'בארין: זה תוכנית ה-4 מיליארד.

זוהיר בהלול: וזה היה בבחינת המפץ הגדול על האנושות ועל הגלקסיה – 4 מיליארד שקלים.

זוהיר בהלול: באותה תקופה הייתי בליהוקי הקודם כמובן, בשיא אוני בתקשורת המגוונת.

משה גפני: מה יצא מה-4 מיליארד?

זוהיר בהלול: רק ריגושים.

זוהיר בהלול: אתה יודע, ויברציות.

זוהיר בהלול: אתה יודע כמה ויברציות באו בקרבנו מאותה תקופה?

זוהיר בהלול: ומה קיבלנו?

זוהיר בהלול: כמה מיליוני שקלים.

משה גפני: זה בסדר.

משה גפני: לא, בגלל שאנחנו, הדתיים, לא האמנו לכל המפץ של המילניום.

זוהיר בהלול: בסדר או פחות בסדר, כיאה לאותו - - -

משה גפני: לא לא לא.

זוהיר בהלול: אז לכן אני מבקש ממך, בדיוק כמו שאמר ידידי חמד עמאר:

זוהיר בהלול: אנחנו ראויים לקבל את הדברים שחור על גבי לבן.

זוהיר בהלול: צריכים לקבל את המסמכים כדי לדעת, האם מהתלים בנו או לאו.

זוהיר בהלול: תודה רבה.

משה גפני: תודה, זוהיר.

משה גפני: מיקי לוי ואחרי זה באסל גטאס.

<למיקי לוי: אדוני, אני מבקש קודם כול להזמין לדיון הבא, כי זה לא יסתיים עכשיו, את ראש אגף התקציבים.

משה גפני: כן.

משה גפני: תיכף נשמע גם את משרד ראש הממשלה - - -

מיקי לוי: אני רוצה לשמוע את ראש אגף התקציבים ואת מנכ"ל משרד ראש הממשלה או בא כוחו, להגיד איפה ההבטחה של ראש הממשלה, איפה ההתחייבות של ראש הממשלה.

מיקי לוי: ואני אומר לך, אדוני - -

משה גפני: לא הבטחה של ראש הממשלה, החלטת ממשלה הייתה.

מיקי לוי: בסדר - - -

חמד עמאר: או אה, החלטת ממשלה – זהו, תקבלו 15 מיליארד.

מיקי לוי: - - אדוני, אני אומר לך כסגן שר אוצר לשעבר - - -

אוסאמה סעדי: כמה נקבל מזה?

אחמד טיבי: איש עם ניסיון, בוא נשמע.

משה גפני: בואו, רבותי.

מיקי לוי: לא, אני היהודי היחידי פה.

חמד עמאר: סגן שר האוצר.

זוהיר בהלול: בתור איש משטרה, כולם יישבו בשקט.

זוהיר בהלול: ערבים רק באיומים הולכים.

חמד עמאר: מ-700,000,000 שקל העבירו רק את ה-120 של המשטרה.

חמד עמאר: אז אתה יכול להיות שקט.

משה גפני: כן, מיקי, בבקשה.

מיקי לוי: אם לא יהיה כסף בבסיס תקציב המדינה – לא יהיה כסף.

מיקי לוי: אני אומר לכם את זה כסגן שר האוצר לשעבר.

מיקי לוי: חבר'ה, הייתי שם בכיכר למטה.

מיקי לוי: אם זה לא יהיה בתקציב – לא יהיה כסף.

מיקי לוי: אדוני, אתה בעל ניסיון גדול ממני.

מיקי לוי: ואתה יכול לאכוף את העניין הזה על משרד האוצר, ולהגיד לראש אגף התקציבים שאותו תזמן לישיבה הבאה: אם זה לא יהיה בתוך התקציב, לא נעביר את תקציב 2017.

מיקי לוי: אני אומר לכם.

מיקי לוי: קודם כול תשלמו את מה שהבטיח ראש הממשלה.

מיקי לוי: וזה החולשה של ההבטחה הזאת, שזה לא בבסיס התקציב.

מיקי לוי: תשמעו כולכם: אל תאמינו להבטחות, אל תאמינו.

מיקי לוי: עכשיו, אני אומר לך איפה הכסף.

מיקי לוי: ראש הממשלה הכריז, אז מה עכשיו?

מיקי לוי: מה עכשיו עם הכסף למגזר?

מיקי לוי: תקציב בהחלט מכובד.

מיקי לוי: אני אומר לך, כאחד שהתעסק עם זה, זה תקציב.

מיקי לוי: אבל מה הדרישה עכשיו של ראש הממשלה?

מיקי לוי: מה אתם רוצים?

מיקי לוי: – לעמוד?

מיקי לוי: להגיד: אנחנו?

מיקי לוי: מה, מה הוא רוצה?

משה גפני: עוד לא החלטנו.

יוסף ג'בארין: לשיר את "התקווה".

זוהיר בהלול: אגב, הוא כורך אותה בהתנהגות טובה שלנו.

מיקי לוי: ואתה יודע, ראיתי את חברי הכנסת הערבים עומדים ב"תקווה", לא שרים.

מיקי לוי: וזה בסדר גמור, מכבדים את ההמנון של מדינת ישראל.

מיקי לוי: אני מבין גם את המשפט שהם לא יכולים.

מיקי לוי: אבל באמת, מספיק, הם אזרחים שווי ערך, שווי זכויות במדינת ישראל.

משה גפני: אתה רומז משהו למירי רגב?

מיקי לוי: כן, אני רומז משהו למירי רגב, שתעביר גם להם את התקציב.

משה גפני: טוב, תודה רבה.

משה גפני: חבר הכנסת באסל גטאס ואוסאמה סעדי.

משה גפני: אחרי זה אני מבקש ממשרד ראש הממשלה ומשרד האוצר.

באסל גטאס: אל"ף, אני - - - מחברי יוסף ג'בארין שהביא את העניין לדיון מהיר בתחילת הדרך.

באסל גטאס: זה טוב, זה כמו להסכים על איך מיישרים קו בין ועדת הכספים לבין האוצר ושאר משרדי הממשלה.

באסל גטאס: אני גם מצטרף לדעת היושב-ראש, שזאת תהיה יריית פתיחה, בוא נגיד, ואז נסכים על דיון בעוד מספר שבועות.

באסל גטאס: ואז אני מסכים גם מיקי לוי, צריך לזמן ולבקש, שאמיר לוי ומנכ"ל משרד ראש הממשלה, כמובן איימן סייף פה והנציגים הקיימים כבודם במקומם מונח, ואולי השרה לשוויון חברתי, שעל-פי החלטת הממשלה, אותה החלטה, היא אחראית על המעקב ועל היישום של החלטת הממשלה.

באסל גטאס: אני גם מברך את חברי ראשי הרשויות, שעבדו לפני ההחלטה, היו פה כמה וכמה פעמים.

באסל גטאס: אני רוצה להגיד, בתור איש מקצוע גם, לא רק חבר כנסת, אני לא חסיד השיטה של להפריז ולהגדיל, כי לא אתן למישהו למרוח אותי שהוא כאילו ייתן לי מיליארדים כשהוא לא נותן.

באסל גטאס: מצד שנים, אני לא חסיד השיטה של ללכת לצד הנגדי, של להפחית בערך מה שהיה.

באסל גטאס: אנחנו למודי ניסיון, כפי שאמרו כל חברי, מהחלטות ממשלה ומעניין יישומן.

באסל גטאס: נגיד, בתוכנית יש מיליארד, לא חשוב עכשיו מספר – מי אמר שהמיליארד הזה מובטח?

באסל גטאס: אם לא נעמוד על המשמר ונהיה כלבי שמירה ראויים, גם המיליארד לא יבוא.

משה גפני: טוב.

באסל גטאס: עכשיו, על מנת שיהיה ברור ויירשום בפרוטוקול, לא העניין של הכמות לבד, הסכום שכאילו זורקים מספרים הוא החשוב – אדוני היושב-ראש, שים לב לנקודה הזו – אלא הדלתא.

באסל גטאס: כי קיבלנו בעבר גם תקציבים, מאותם סעיפים בתקציב שמפורטים בהחלטת הממשלה.

באסל גטאס: אני רוצה לדעת מהי הדלתא עכשיו.

באסל גטאס: כלומר, אם נגיד 10 מיליארד בסוף יתקבל - -

משה גפני: אתה צודק.

באסל גטאס: - - אבל מהם היה 5 ממילא, אז התוספת היא 5, לא 10 או 15.

באסל גטאס: ועל זה נעמוד, לדעת באמת כמה הדלתא של החלטת הממשלה.

באסל גטאס: אבל אתקן - - -

משה גפני: מאה אחוז.

משה גפני: באסל, איש מקצוע זה איש מקצוע.

משה גפני: אתה צודק, גם את זה נבדוק.

משה גפני: בסדר, מה עכשיו אתה הולך לתקן?

באסל גטאס: החדש, מה שאמר חבר הכנסת טיבי – תשמע, השינוי הוא בבסיס התקציב.

באסל גטאס: וזה חדש.

באסל גטאס: כשהחלטת הממשלה מדברת על סעיף ספציפי שנקרא תשתיות ביישובים – פנימיות – ומשם 42.5% יהיה בחמש שנים הקרובות, יוקדש ליישובים הערבים, זה בבסיס התקציב.

באסל גטאס: עכשיו, צריכים לבדוק שהשר ישראל כץ אכן יעביר את - - -

משה גפני: תודה, הבנו אותך, תאמין לי.

משה גפני: תודה רבה.

משה גפני: אוסאמה סעדי, בבקשה.

אוסאמה סעדי: אדוני היושב-ראש, חברי חברי הכנסת, ראשי מועצות, אורחים נכבדים – אדוני היושב-ראש, תודה רבה.

אוסאמה סעדי: גם אני מודה לחברי יוסף ג'בארין שיזם את הדיון הזה.

אוסאמה סעדי: אני שוב מברך את כבודך על העניין של חוק הטבות המס, שבאמת עזר ותרם רבות למגזר הערבי.

אוסאמה סעדי: ישנן מספר בעיות שנפנה בימים הקרובים אליך על מנת לקיים דיון בתלונות שקיבלנו מתושבים רבים.

משה גפני: אה.

משה גפני: אוקיי.

אוסאמה סעדי: מדובר, צריך לזכור, בתוכנית ממשלתית.

אוסאמה סעדי: זו לא תוכנית שאנחנו הצגנו וזו לא תוכנית שאנחנו רצינו.

אוסאמה סעדי: התוכנית שרצינו וגיבשנו אותה ברשימה המשותפת עם ראשי המועצות, עם עלא, עם העמותות "מוסאוא" ו"סיכוי", מדברת על 32 מיליארד.

אוסאמה סעדי: אבל ברכנו על התוכנית הממשלתית.

אחמד טיבי: צעד בכיוון הנכון.

אוסאמה סעדי: צעד בכיוון הנכון, אמרנו.

אוסאמה סעדי: אבל אנחנו בינתיים, אדוני, כמו שאמר מיקי לוי: הכול הבטחות הבטחות, אבל עם הבטחות לא הולכים למכולת.

אוסאמה סעדי: בינתיים מה שאנחנו מקבלים – לא את ההבטחות, אלא את העונש ואת ההתניות שבצד התוכנית הזאת, שמדברת על יותר אכיפה.

אוסאמה סעדי: כבר קראנו על ההמלצות של המשנה ליועץ המשפטי, שאומצו על-ידי היועץ המשפטי בעניין אכיפת הבנייה הבלתי חוקית, מה שנקרא, וראינו את זה בפועל בטייבה, שהרסו את הבית הזה; כל העניין הזה של השירות הלאומי.

אוסאמה סעדי: אנחנו מברכים על העניין הזה של שינוי מנגנוני ההקצאה, אבל אנחנו כמובן עומדים על זה, שהכול יהיה במסגרת חוק התקציב, כי אחרת, כמו שאמר מיקי לוי, לא נראה את זה והכול יהיה הבטחות בשמיים ולא בשטח.

אוסאמה סעדי: תודה.

משה גפני: תודה רבה.

משה גפני: קודם כול, אני מקדם בברכה את ראשי הרשויות הערביות שבאו לכאן ואת הארגונים והאורחים שנמצאים.

משה גפני: לא נספיק את כל הדיון, נמשיך אותו.

משה גפני: איימן, אני מבקש קודם ממשרד ראש הממשלה ואחרי זה ממשרד האוצר – מורן.

משה גפני: איימן, בבקשה.

<איימן סייף: אז אהיה קצר.

<איימן סייף: איימן, מנהל הרשות לפיתוח כלכלי - -

משה גפני: אתה דווקא צריך לדבר באריכות.

<איימן סייף: - - של מגזר המיעוטים במשרד לשוויון חברתי.

<איימן סייף: זה בעצם הרשות והמשרד - - -

משה גפני: לא הבנתי.

<איימן סייף: הרשות לפיתוח כלכלי עברה למשרד לשוויון חברתי.

<איימן סייף: אנחנו תחת היום השרה גילה גמליאל.

מיקי לוי: ממשרד ראש הממשלה לגילה.

משה גפני: בגלל שלא למדתי ליבה צריך להסביר לי בדיוק.

משה גפני: התקבלה החלטת ממשלה, דיברה על 15 מיליארד שקל.

מיקי לוי: לא, הוא אומר תחת מי הוא היום, זה הכול.

מיקי לוי: מי אחראי עליו?

מיקי לוי: לא משרד ראש הממשלה, אלא השרה גילה גמליאל.

<איימן סייף: הרשות לפיתוח כלכלי אחראית על היישום של התוכנית במסגרת המשרד לשוויון חברתי.

משה גפני: אתה לא עובד משרד ראש הממשלה היום?

<איימן סייף: עברנו ממשרד ראש הממשלה.

מיקי לוי: גילה.

חמד עמאר: איימן, הנושא של הדרוזים עבר גם אתך?

<איימן סייף: זה נושא אחר.

<איימן סייף: איוב הוא - - -

משה גפני: היום אתה לא עובד משרד ראש הממשלה?

משה גפני: לא, באמת אני אומר.

מיקי לוי: כן, נו, הפתעה.

חמד עמאר: פעם ראשונה שאני יודע שעברת.

משה גפני: גם לא ידעתי.

<איימן סייף: חבר'ה, אז אנחנו הרשות לפיתוח כלכלי שאחראית על הניהול ועל היישום של התוכנית הזאת.

<איימן סייף: התוכנית הזאת מבחינתנו היא תוכנית מאוד מאוד חשובה, שעברה בעצם בממשלה לפני כמה שבועות.

<איימן סייף: מי שהוביל אותה זה השרה גילה גמליאל, ראש הממשלה והשר כחלון.

<איימן סייף: התוכנית גובשה בשנה האחרונה בשיתוף פעולה מלא בין הרשות לפיתוח כלכלי, אגף התקציבים - - -

אחמד טיבי: בשנתיים האחרונות.

אחמד טיבי: היא התחילה בשנתיים האחרונות.

אחמד טיבי: זה חשוב, כי זו גם ההודעה של משרד האוצר.

<איימן סייף: נכון.

<איימן סייף: אז עבדנו עליה ארוכות.

<איימן סייף: וכאן, אני חייב לציין, בתיאום מלא עם ועד ראשי הרשויות המקומיות הערביות ועם חברי הכנסת הערבים, שהשתתפו באופן אקטיבי ופעיל ברוב הישיבות.

<איימן סייף: ובמסגרת הישיבות האלה, כמובן, גם עלו הצרכים, ההצעות של הרשויות המקומיות וחברי הכנסת.

<איימן סייף: והתוצר הסופי שאושר בממשלה, לדעתי זה תוצר שבעצם פחות או יותר מוסכם גם על ועד ראשי הרשויות ועל חברי הכנסת.

<איימן סייף: לא, כמובן, כל מה שנדרש, התקבל ואושר, אבל אני מניח שחלק גדול כן אושר.

<איימן סייף: עכשיו, החשיבות של התוכנית הזאת, בשונה מתוכניות קודמות – ואני כאן כאחראי על תוכניות ממשלה שהעברנו אותן בממשלה וגם יישמנו אותן בשנים האחרונות, אני גם מוכן לבוא לוועדה הזאת ולדווח על היישום של התוכניות הקודמות.

<איימן סייף: אבל התוכנית הזאת היא שונה.

<איימן סייף: במה היא שונה?

<איימן סייף: היא שונה בזה שיש לה שני מרכיבים.

<איימן סייף: המרכיב האחד זה בעצם אתה מכניס את החברה הערבית לתוך תקציבי משרדי הממשלה.

<איימן סייף: ואתה לא מכניס את זה רק לחמש שנים, אתה מכניס את זה לבסיס for ever, זה לעד.

<איימן סייף: זאת אומרת, אם אני אומר למשרד התחבורה: בחמש שנים הקרובות אתה הולך להקצות 40% מהתקציב שלך ליישובים שלנו, אז זה בעצם נמצא בתוך התקציב הזה.

<איימן סייף: ומשנת 2020 והלאה, לפחות 20% מההקצאה התקציבית שלך תלך למגזר הערבי.

<איימן סייף: זה לא לחמש שנים נוספות, אלא זה for ever, הדבר הזה.

<איימן סייף: וכאן השינוי המהותי ביותר של התוכנית הזאת, וזה שאנחנו בעצם מתקנים עוולות של שנים.

<איימן סייף: ודרך אגב, התוכנית הזאת היא גם הכרה בפערים הקיימים בין האוכלוסייה הערבית לאוכלוסייה היהודית.

<איימן סייף: ממשלת ישראל מכירה בזה שיש פערים מאוד מאוד גדולים בין החברה הערבית לחברה היהודית, והיא גם רוצה לתקן את זה.

<איימן סייף: ולכן התיקון הזה מבחינתי זו בשורה מאוד מאוד חשובה לחברה הערבית.

<איימן סייף: זה רק מתייחס ל-17.

<איימן סייף: לא לא, ממש לא, לא נכון.

מיקי לוי: זה לא בבסיס התקציב של 16'.

<איימן סייף: זה לא מדויק.

<איימן סייף: אז אני אומר:

<איימן סייף: חלק גם כן מתקציב 2016 כבר נמצא בפנים.

<איימן סייף: משרד התחבורה – חלק מהתקציבים שלו גם בתוך 2016.

<איימן סייף: וגם חלק מהמשרדים האחרים.

<איימן סייף: תיכף משרד האוצר גם יתייחס לסוגיה התקציבית הזאת.

<איימן סייף: אבל, חברים, זה נכנס לבסיס התקציב של משרדי הממשלה.

<איימן סייף: המרכיב השני זה בעצם חיזוק הרשויות המקומיות, שזה פרק מאוד מאוד חשוב בתוכנית הזאת.

<איימן סייף: אז אי-אפשר לזלזל ב-800,000,000 שקל שנותנים עכשיו תקציבי פיתוח לרשויות המקומיות הערביות.

<איימן סייף: עוד 200,000,000 שקל בעצם למענקי איזון, שכבר עכשיו ב-2016 הולכים לתת אותם.

<איימן סייף: 750,000,000 שקל למוסדות ציבור, מה שלא היה, היה אפס תקציבים למוסדות ציבור.

באסל גטאס: איימן, מתי - - -

<איימן סייף: מענקי איזון עכשיו ל-2016, באסל.

באסל גטאס: אבל זה 200 לחמש שנים או לא?

<איימן סייף: 200 לשנת 2016.

<איימן סייף: 750,000,000 שקל למוסדות ציבור.

משה גפני: רבותי.

<איימן סייף: שנייה אחת, חברים.

<איימן סייף: 750,000,000 שקל למוסדות ציבור.

<איימן סייף: אדוני היושב-ראש, שקל אחד לא היה למוסדות ציבור ליישובים הערבים לאורך שש-שבע שנים.

<איימן סייף: אז עכשיו אנחנו מביאים כאן 750,000,000 שקל למוסדות ציבור.

משה גפני: אבל מענקי איזון היה.

<איימן סייף: מענקי איזון היה, אבל הגדלנו בעוד 200,000,000 שקל את מענקי האיזון.

<איימן סייף: ויש גם הסכמה לבחון את נוסחת ההקצאה של מענקי האיזון יחד עם ועד ראשי הרשויות.

<איימן סייף: 750,000,000 שקל נוספים, מעבר לתקציב הקיים, לתקציבי פיתוח לרשויות המקומית, גם זה כסף - - -

משה גפני: הבנתי מה שאתה אומר.

משה גפני: מענקי איזון, למשל, ביישובים הערביים: הם נותנים ליישובים היהודיים 85% ממענקי האיזון שמגיעים להם, או 84%, ליישובים הערביים נותנים את ה-100%.

משה גפני: לזה אתה מתכוון 200,000,000?

משה גפני: למה אתה מתכוון 200,000,000?

משה גפני: הרי בבסיס התקציב אין שינוי.

<איימן סייף: יש מסגרת ויש רפורמה שהייתה עכשיו - - -

משה גפני: כן כן, בסדר.

<איימן סייף: והגיעו עכשיו ל-100% ברשויות המקומיות הערביות.

משה גפני: נכון.

<איימן סייף: בגלל הגיבנת ובגלל בעצם עוולות העבר, אז נתנו כאן עוד 200,000,000 שקל מעבר לזה.

משה גפני: מעבר ל-15 או ה-16, אמרו שיש במענקי האיזון?

<איימן סייף: כן.

<איימן סייף: בהחלט, כן.

<איימן סייף: ויש עוד 200,000,000 שקל לשנת 2016.

משה גפני: טוב.

באסל גטאס: כל הנוסחה לא בסדר - - -

משה גפני: בסדר בסדר.

<איימן סייף: הדבר האחרון שאני רוצה להגיד - - -

יוסף ג'בארין: רגע, ה-240 זה 16'?

<איימן סייף: כן, 2016.

משה גפני: הכול מדובר 2016.

משה גפני: 2017 זה התקציב.

<איימן סייף: זה אוטוטו גם יעבור.

יוסף ג'בארין: לא, ה-750,000,000 זה חומש.

משה גפני: ב-2016.

יוסף ג'בארין: לא, 750,000,000 זה חומש.

<איימן סייף: 750 – תקציבי פיתוח, רשויות מקומיות – זה חומש.

משה גפני: אה, סליחה.

משה גפני: אבל זה מתחיל עכשיו?

<איימן סייף: נכון, מתחיל ב-2016.

משה גפני: מתחיל 2016.

<איימן סייף: אתה צודק.

משה גפני: בבקשה.

<איימן סייף: משפט אחרון שאגיד זה מנגנון היישום.

<איימן סייף: כתבנו כאן גם בהחלטת הממשלה פרק שלם על מנגנון היישום.

<איימן סייף: אנחנו הולכים כמובן לעבוד בשיתוף פעולה עם נציגי החברה הערבית על מנגנון היישום.

<איימן סייף: יש לנו ועדת היגוי בין משרדית.

<איימן סייף: ואנחנו גם הולכים כמובן להיעזר בגופים חיצוניים ליישום ההחלטות האלה.

<איימן סייף: אנחנו יושבים עם משרדי הממשלה לגיבוש תוכניות עבודה על מנת להבטיח שהם עושים את מה שכתוב בהחלטות הממשלה.

<איימן סייף: ונשמח לבוא לדווח לוועדה, וגם להציג בצורה יותר מפורטת את התוכנית הזאת.

<איימן סייף: ועכשיו בשל אילוצי הזמן, נסתפק בדברים האלה.

משה גפני: תודה רבה.

אחמד טיבי: דרך אגב, כל המספרים שהזכיר איימן סייף נכונים.

אחמד טיבי: כל המספרים.

אחמד טיבי: אבל אלה המספרים והסכומים שהיו תוצאה של מאבק של ראשי הרשויות.

אחמד טיבי: אבל זה עדיין לא 15 מיליארד.

אחמד טיבי: כל המספרים האלה של האיום בשביתה ומאבק ומשא ומתן בין הצוות שהקמנו לבין משרדי הממשלה.

משה גפני: מאה אחוז.

משה גפני: תודה, חבר הכנסת טיבי.

עבדאללה אבו מערוף: אבל זה עדיין לא עבר.

עבדאללה אבו מערוף: זה עדיין לא צבוע, עדיין לא הגיע אליכם, נכון?

עבדאללה אבו מערוף: עדיין לא הגיע אף שקל.

משה גפני: רבותי, מורן ממשרד האוצר.

עבדאללה אבו מערוף: עדיין לא הגיע.

משה גפני: מה התפקיד שלך במשרד האוצר?

<מורן מזור: אני רכז תעסוקה באגף תקציבים.

משה גפני: כן, בבקשה.

<מורן מזור: בקצרה, אסביר על התוכנית.

משה גפני: רק אני רוצה להנחות אותך, בבקשה.

משה גפני: עזוב קצת את ההסברים.

משה גפני: כשמשרד האוצר מתחיל להגיד לוועדה: אני הולך להסביר, אני מבין שאין כסף.

משה גפני: אני מציע שתעזוב את ההסברים.

משה גפני: לא, באמת, אני אומר את זה ברוח טובה.

<מורן מזור: לא, אני חושב שחשוב שאסביר.

<מורן מזור: אסביר למה.

משה גפני: רגע, הכול חשוב.

משה גפני: אני רק רוצה, בקצרה, לדעת סכומים.

משה גפני: מה הולך לעבור ב-2016?

<מורן מזור: אגיע לזה.

משה גפני: רגע.

משה גפני: לא למדתי ליבה, אתה צריך להתחשב בי.

<מורן מזור: אתחשב.

משה גפני: באגף תקציבים אני לא מתקבל לעבודה אפילו אם אני מבקש.

משה גפני: אני צריך להבין, היה את תקציב 2016 שעבר פה ב-19 בנובמבר, הוא עבר בתקציב דו-שנתי.

משה גפני: לאחר מכן התקבלה החלטת ממשלה של סיוע של בערך 15 מיליארד שקל בתוכנית חומש ליישובים הערבים.

משה גפני: מה הולך לקרות ב-2017?

משה גפני: יגיע לתקציב.

משה גפני: פחות עכשיו מטריד אותי, בשעה המצומצמת שיש.

משה גפני: לא שזה לא מטריד אותי בהמשך, נמשיך את הדיון.

משה גפני: מה אתם במשרד האוצר נותנים ב-2016 שלא היה אותו בתקציב, ושהוא הולך לעבור אחרי החלטת הממשלה מעבר למה שהיה עד היום?

משה גפני: בבקשה.

משה גפני: אתה יכול להסביר, אגב, אבל - - -

<מורן מזור: אסביר, אני מבטיח שאגיע.

משה גפני: כן, תסביר.

משה גפני: יש לי טראומה מההסברים.

משה גפני: כן.

<מורן מזור: משוכנע שיהיה בסדר.

משה גפני: גם אני משוכנע.

משה גפני: בבקשה.

<מורן מזור: החלטת הממשלה הזו היא החלטת ממשלה שבעצם משקפת מדיניות שלנו, שאנחנו באמת מקדמים במשך תקופה לא קצרה.

<מורן מזור: אנחנו רואים בחברה הערבית מנוע ופוטנציאל בעצם לחיזוק הכלכלה והמשק הישראלי.

<מורן מזור: אנחנו מבינים, הסתכלנו קצת, מכירים קצת את הנתונים בחברה הערבית, בין אם זה שיעורי תעסוקה, הנמוכים בעיקר אצל נשים ערביות, שיעורי השכלה.

משה גפני: הערבים, דרך אגב, הם לא מנוע, אבל בסדר - - -

<מורן מזור: לא, אבל שילוב של החברה הערבית - - -

משה גפני: לא, בגלל שאתם אומרים את זה גם על החרדים.

משה גפני: בסדר, אתה בהסבר עוד.

<מורן מזור: אני בהסבר הכלכלי, אדבר במונחים שלי.

<מורן מזור: אף אחד הוא לא מנוע, כולם אנשים בסוף.

משה גפני: כן כן, אין מושגים של שוויון – יש גם כן או שרק - - -

<מורן מזור: לא, יש גם מושגים של צמצום פערים, תיכף אגיע לדוגמאות, אז נגיע לשם.

יוסף ג'בארין: מתחילים מהמנוע.

<מורן מזור: אני בסוף כלכלן, אני רוצה להסביר את המהות מבחינתי.

משה גפני: אה, אז אני חוזר בי.

<מורן מזור: אני חושב ששילוב של החברה הערבית בכלכלה הישראלית זה מנוע לצמיחה.

<מורן מזור: זה גם כלי לצמצום פערים, אבל מנוע צמיחה למשק.

<מורן מזור: בהחלטת ממשלה מדצמבר 14' הוקם צוות בשיתוף הראשות לפיתוח כלכלי, שעבד על בחינת העיוותים במנגנוני התקצוב.

<מורן מזור: בעקבות העבודה של הצוות הזה מופו הפערים במגוון תחומים: בתחבורה ציבורית, בתשתיות תחבורה, בתעשייה, בתעסוקה, במעונות – בכל מיני תחומים.

<מורן מזור: נקבעו יעדים.

<מורן מזור: יעדים שאנחנו יכולים לדבר עליהם, למשל בתחבורה ציבורית זה מאוד פשוט, אנחנו היום מכירים שכמעט ואין תחבורה ציבורית בחברה הערבית ביישובים ערביים.

<מורן מזור: היעד שנקבע הוא השוואה מלאה של רמת שירותי התחבורה הציבורית, וכתוצאה מכך בעצם נגזר מנגנון ההקצאה שאותו קבענו בהחלטת הממשלה בתחבורה ציבורית ספציפית.

<מורן מזור: למשל, אתן את זה כדוגמה, נקבע מנגנון הקצאה של 40% לכל שקל נוסף - - -

משה גפני: מה זה הקצאה של 40%?

<מורן מזור: אתן דוגמה.

משה גפני: לא דוגמה, תגיד.

<מורן מזור: למשל יוקצו 10,000,000 שקלים לטובת תופסת קווי תחבורה ציבורית בכלל המדינה.

<מורן מזור: 4,000,000 שקלים מתוך זה ילכו לחברה הערבית.

יוסף ג'בארין: אבל זה יקרה אם היישובים ערוכים לקליטת הקווים, והתשתיות מוכנות?

<מורן מזור: רגע, במקרה אני מכיר קצת את התחבורה הציבורית, כי לפני שהייתי רכז תעסוקה הייתי גם רפרנט תחבורה ציבורית.

<מורן מזור: הוקצו מאות מיליוני שקלים לתשתיות תחבורה ציבורית, שמיועדות גם להציב תחנות ברחבי היישובים, גם להרחיב את תשתיות הכבישים, לשפר את תשתיות הכבישים.

עבדאללה אבו מערוף: לא דנים על התוכנית, אלא דנים איך להעביר תקציבים.

עבדאללה אבו מערוף: סליחה, אני מאוד מצטער, הכול ברור, יש תוכנית, הכנו אותה, דיברנו עליה, ראינו דף-דף, שורה-שורה על התוכנית.

עבדאללה אבו מערוף: איך אתם מעבירים תקציבים?

עבדאללה אבו מערוף: זה הכול, עם כל הכבוד.

עבדאללה אבו מערוף: התוכנית מוכרת לנו.

עבדאללה אבו מערוף: אני לא מבין מה הולך כאן, סליחה.

עבדאללה אבו מערוף: יש זמן.

עבדאללה אבו מערוף: אתה מדבר על זמן?

<במיקי לוי: אעזור לך.

<במיקי לוי: הבעיה היא, ואני מגן על פקידי האוצר, כשאתה אומר לי: 40% בתוך התקציב האיקס של תחבורה ציבורית, סתם לדוגמא, של משרד האוצר – זה נחמד.

<מורן מזור: של משרד התחבורה.

מיקי לוי: של משרד התחבורה, סליחה – זה נחמד, אבל זה לא צבוע.

מיקי לוי: אם יהיה בבסיס התקציב 4,000,000 שקל, כמו שאמרת, לתחבורה ציבורית עבור המגזר, אי-אפשר לשחק בכסף.

מיקי לוי: באחוזים אפשר לשחק, ואתה יודע את זה.

<איימן סייף: אבל צבוע לתקציב 100,000,000 שקל.

מיקי לוי: לא משנה הסכומים.

<איימן סייף: אבל 100,000,000 צבוע לערבים בתקציב.

מיקי לוי: כתוב: 100,000,000 – לא מתוך מיליארד?

<איימן סייף: כן, כתוב.

<מורן מזור: אני חושב שאתה טועה, חבר הכנסת.

עבדאללה אבו מערוף: אז תדברו על זה, לא לדבר על התוכנית.

עבדאללה אבו מערוף: התוכנית כבר פורסמה - - -

מיקי לוי: אתם תצטרכו לבדוק, אני לא יכול.

יוסף ג'בארין: בתחבורה כן, במקומות אחרים לא.

מיקי לוי: הבנת מה אמרתי?

מיקי לוי: חייב הכסף להיות צבוע.

<מורן מזור: אני רוצה להסביר.

<מורן מזור: הטיפול - - -

משה גפני: מיקי, אין לנו את הזמן לזה.

<מורן מזור: אסביר.

<מורן מזור: רגע, אגיע גם למספרים.

משה גפני: מורן, אני מבקש, תתמקד מה קורה ב-2016.

<מורן מזור: אתמקד ב-2016 - - -

משה גפני: על התוכנית עצמה נמשיך לדון בישיבה אחרת.

עבדאללה אבו מערוף: זה לא הדיון שלנו, על התוכנית עצמה.

עבדאללה אבו מערוף: אנחנו בדיון על כסף, שקל, דולר.

עבדאללה אבו מערוף: זה מה שצריך.

<מורן מזור: אני רגע חוזר למנגנוני ההקצאה.

<מורן מזור: הדבר הגדול והחשוב בהחלטה הזו זה באמת הטיפול במנגנוני ההקצאה.

<מורן מזור: הטיפול הזה מבטיח שיהיה בבסיס התקציב הכסף שנדרש למשל לטובת השוואת רמת שירותי התחבורה הציבורית, למשל לטובת פיתוח אזורי תעשייה ביישובים הערביים.

<מורן מזור: אם זה 42%, אז 42% מהתקציב במשרד הכלכלה שמיועד לפיתוח אזורי יוקצה בבסיס התקציב ליישובים ערביים.

<מורן מזור: ולכן אני חושב שזו פעם ראשונה, בניגוד להחלטות הקודמות, בניגוד לתוכניות הקודמות, שבהן באמת הוקצו סכומי כסף מוחלטים, שהם יושמו, לא יושמו – אני חושב שהרוב הגדול בשנים האחרונות יושם, אבל בלי קשר, אני חושב שהם לא היו בבסיס התקציב.

<מורן מזור: פה מדובר בבסיס התקציב.

<מורן מזור: עכשיו, לגבי 2016 – 2016, כפי שאמר איימן, חלק מהתקציבים כבר מוקצים - - -

<למיקי לוי: למשל במשרד הבריאות יש משהו צבוע?

<למיקי לוי: אנחנו מדברים על הקמת בית חולים במגזר כבר כמה שנים.

<למיקי לוי: האם יש כסף צבוע במשרד הבריאות?

<למיקי לוי: כי אתה אומר: יש כסף צבוע.

<מורן מזור: משרד הבריאות לא - - -

מיקי לוי: בבקשה.

מיקי לוי: לכן אני אומר לכם: אם לא יהיה בבסיס התקציב, אני מזהיר אתכם.

משה גפני: רגע.

משה גפני: יש פה מישהו ממשרד התחבורה?

מיקי לוי: זה לא יהיה.

מיקי לוי: זה לא יהיה.

עבדאללה אבו מערוף: אנחנו מדברים על זה מחודש יוני-יולי.

משה גפני: מורן, בסדר.

משה גפני: מי ממשרד התחבורה?

משה גפני: אני רוצה לדעת, האם יש ב-2016 תקציב בעקבות החלטת הממשלה לתחבורה הציבורית במגזר הערבי?

משה גפני: תתקרב למיקרופון.

משה גפני: שם ותפקיד.

<אחמד עאבד: אחמד עאבד, רכז כלכלה ותקציב במשרד התחבורה, מינהל תשתיות.

משה גפני: מאיפה אתה?

<אחמד עאבד: מינהל תשתיות, משרד התחבורה.

משה גפני: כן.

<אחמד עאבד: יש בבסיס התקציב לתחבורה הציבורית 100,000,000 שקל, ויש לכבישים גם 220,000,000 שקל.

<אחמד עאבד: זה בבסיס התקציב.

<קריאה: צבוע או לא?

<אחמד עאבד: חשוב להגיד, שאנחנו בדרך כלל מבקשים עוד תקציב.

<אחמד עאבד: אם אנחנו מקבלים - - -

משה גפני: רק טכנית אני רוצה לדעת, אני מקבל את מה שאתה אומר.

משה גפני: טכנית, הכסף הזה נמצא בתקציב המדינה בבסיס?

<אחמד עאבד: נכון.

משה גפני: החלטת הממשלה נוגעת לעניין הזה?

<קריאה: בוודאי.

משה גפני: תעשו לי טובה, אל תעזרו לי.

משה גפני: אמרתי: לא מבין.

משה גפני: מה לעשות, אני - - -

<קריאה: יש לו ניסיון רע.

<אחמד עאבד: אני לא מבין את השאלה, בבקשה.

משה גפני: אסביר לך את השאלה.

משה גפני: קרו שני אירועים בחודשים האחרונים: אירוע אחד – אישור תקציב המדינה.

משה גפני: ובתקציב המדינה אושרו כספים למשרד התחבורה.

מיקי לוי: זה סימן שזה נכון, היועצת המשפטית התעטשה.

<איימן סייף: זה מה שמשרד התחבורה אומר, שזה נכון.

יוסף ג'בארין: זה לא חלק מהליבה.

משה גפני: וקרה עוד אירוע: הממשלה קיבלה החלטה.

משה גפני: והיא לא נקבה בסכומים, אבל ההערכה היא שמדובר על 15 מיליארד שקל בתוכנית חומש.

משה גפני: בין היתר זה סיוע למשרד התחבורה.

משה גפני: אני מבקש לדעת מה שאמרת עכשיו על ה-100,000,000 ועל ה-20,000,000, וזה צבוע ולא צבוע.

משה גפני: זה היה בתקציב המדינה, נכון?

<אחמד עאבד: נכון.

<אחמד עאבד: ללא קשר לתוכנית - - -

משה גפני: ללא קשר לתוכנית.

<אחמד עאבד: אני יודע שיש - - -

משה גפני: רגע, רק להשלים את השאלה.

משה גפני: אני מבקש התחשבות בי, כולה למדתי בישיבה, לא למדתי באוניברסיטה, לא יודע, אתי צריך לדבר פשוט.

משה גפני: ואז, אחרי שאושר תקציב המדינה, התקבלה החלטת הממשלה.

משה גפני: האם בעקבות החלטת הממשלה אמרו לכם במשרד התחבורה, שהולך לקרות משהו נוסף, שאין בתקציב המדינה בנושא של התחבורה הציבורית במגזר הערבי?

<אחמד עאבד: אני לא יכול להגיד את הדבר הזה, שאמרו לנו שיהיו עוד דברים.

<אחמד עאבד: אבל אני יכול להגיד מה שיש לי בבסיס התקציב ומה שסוכם תקציבית.

משה גפני: מאה אחוז.

משה גפני: כל הכבוד לך.

משה גפני: תודה רבה.

משה גפני: מישהו ממשרד הבריאות כאן?

משה גפני: משרד השיכון?

<קריאה: כן.

משה גפני: בבקשה.

משה גפני: אני חוזר על שאלתי.

משה גפני: תגיד שם ותפקיד.

<יוסי חדד: שמי יוסי חדד.

משה גפני: וזה שיושב לידך?

<כמאל בדר: לי קוראים כמאל בדר, אני סגן מנהל מחוז חיפה במשרד השיכון.

משה גפני: גם משרד השיכון, שניכם משרד השיכון.

משה גפני: עכשיו, יוסי חדד, או מישהו מכם, לא חשוב מי.

<יוסי חדד: שנינו.

משה גפני: שניכם.

משה גפני: השאלה שלי למשרד התחבורה מופנית גם אליכם.

משה גפני: בעקבות החלטת הממשלה לאחר אישור תקציב המדינה, האם מישהו הודיע לכם שיש תוספת במשרד השיכון למגזר הערבי?

משה גפני: שניכם יכולים להגיד לא, אבל לא - - -

<כמאל בדר: התשובה היא לא.

משה גפני: התשובה לא? אני מסיים.

<כמאל בדר: המנכ"ל הולך לקיים דיון בשבועיים הקרובים.

משה גפני: המנכ"ל?

משה גפני: ארמוני?

משה גפני: כן.

<כמאל בדר: בתחילת פברואר בערך עם נציגים של המשרד בכל המחוזות, כי הערבים למעשה הם בכל המחוזות של המשרד.

<כמאל בדר: אנחנו הולכים לקבוע את המדיניות.

<כמאל בדר: עכשיו, יש לנו ניסיון עם החלטות אחרות, יודעים לעבוד.

<כמאל בדר: אני מאמין, אני מצדיק ואני מחזק את מה שאמרו פה לפני: כל עוד שאין כסף, יש לנו תוכניות במחוז בגובה כזה, אבל צריך פשוט את הכסף בשביל ליישם את הדברים.

משה גפני: טוב.

משה גפני: תודה רבה, אנשי משרד השיכון.

משה גפני: משרד החינוך פה?

<אחמד עאבד: סליחה, אני חייב לחדד משהו.

<אחמד עאבד: בדרג שלי, אני לא יודע אם יש - - -

משה גפני: הבנתי.

מיקי לוי: תוצאת המשוואה שזה כסף - - -

<מורן מזור: יש פה אי הבנה.

<מורן מזור: אני חושב שזו אי הבנה.

<איימן סייף: השאלה היא מטעה.

<איימן סייף: ונותנים לך כאן תשובות, ואתה יכול לרשום את זה בפרוטוקול, וזה לא פייר.

<מורן מזור: זה לא ברור.

<מורן מזור: זה ממש לא ברור.

<מורן מזור: אני לא חושב שהוא - - -

<איימן סייף: ה-750,000,000 שקל של משרד השיכון, זה לא נמצא בתוך - - - זה מעבר לזה.

<אחמד עאבד: כי גם אני לא יודע באמת ברמה הבכירה ביותר אם היה שיח על זה.

עבדאללה אבו מערוף: איימן, אם היו סעיפים בתקציב הבסיסי, למה להוציא תוכנית?

<איימן סייף: הם יוכלו לבדוק את זה לדיון הבא.

משה גפני: רגע.

עבדאללה אבו מערוף: - - - הלו.

<איימן סייף: אסביר לך מה.

משה גפני: לא לא לא.

עבדאללה אבו מערוף: לא אתם אשם.

<איימן סייף: סתם עכשיו מדברים דברים לא נכונים.

<איימן סייף: אתה מטעה.

<איימן סייף: זה לא פייר.

משה גפני: איימן.

עבדאללה אבו מערוף: עזוב עזוב.

משה גפני: לא פייר, לא פייר, לא נורא.

מיקי לוי: תוצאת המשוואה, שהתקציבים האלה היו ממילא.

משה גפני: שנייה.

עבדאללה אבו מערוף: אתם רוצים לתת לאזרחים האלה פעמיים?

עבדאללה אבו מערוף: בבקשה, תעשו - - -

משה גפני: לא, אבו מערוף, אני לא מסכים לדבר הזה, אנחנו מעבר לזמן.

עבדאללה אבו מערוף: טוב, תודה.

עבדאללה אבו מערוף: סליחה, סליחה.

משה גפני: לא אסיים את הדיון הזה - - -

<איימן סייף: תבינו את העובדות ואחר כך תתקפו.

עבדאללה אבו מערוף: אני מבין את העובדות.

<איימן סייף: לא מבינים את העובדות וסתם תוקפים.

עבדאללה אבו מערוף: אני אישית - -

<איימן סייף: כן, אתה סתם תוקף.

עבדאללה אבו מערוף: - - אני אישית מבין את העובדות, ומחודש יוני מדבר עליהן.

משה גפני: איימן, אסור לך לעשות את זה.

עבדאללה אבו מערוף: אני אישית מבין את העובדות.

עבדאללה אבו מערוף: וישבנו אתכם כמה פעמים, וביקשנו לצבוע את הכסף.

משה גפני: אעצור את הדיון.

עבדאללה אבו מערוף: ולא צריך תוכנית בשביל זה.

משה גפני: אוי, נו, באמת.

עבדאללה אבו מערוף: צריך תקציב בסיסי.

עבדאללה אבו מערוף: הנה, סגן שר האוצר יודע מה זה יותר טוב ממני.

משה גפני: אתה מפריע עכשיו, עבדאללה אבו מערוף.

עבדאללה אבו מערוף: זה הכול, אין כאן פילוסופיה.

משה גפני: אבל אתה מפריע.

משה גפני: משרד החינוך כאן?

משה גפני: בבקשה.

משה גפני: שם ותפקיד.

<תמי ויצמן: תמי ויצמן, מנהלת תחום תקציבים במשרד החינוך.

משה גפני: בבקשה.

<תמי ויצמן: אוקיי.

<תמי ויצמן: לנו יש תוכניות, ישבנו מול האוצר בחינוך הלא פורמלי ובהכשרת מורים, כשבחינוך הלא פורמלי 50,000,000, 60,000,000 בהכשרת מורים.

משה גפני: מה זה 50,000,000?

<תמי ויצמן: פתחנו תקנות.

<תמי ויצמן: רגע, אני רוצה להסביר.

משה גפני: לא, מה זה?

<תמי ויצמן: פתחנו תקנות, תקנה תקציבית למגזר הערבי בנושאים האלה, בשני הנושאים שציינתי.

משה גפני: מתי פתחתם?

<תמי ויצמן: כשבנינו את התקציב.

משה גפני: בסדר.

<תמי ויצמן: רגע, אני רוצה להסביר מה שקרה.

<תמי ויצמן: האוצר לקח את התקציב, לא פתח לנו את התקנות, הם נמצאים באיזושהי רזרבה של האוצר, הם טוענים בתוך משרד החינוך.

משה גפני: בתקציב?

מיקי לוי: זה עוד יותר חמור משידענו, זה לא יאומן.

מיקי לוי: זה עוד יותר חמור.

עבדאללה אבו מערוף: אבל זה מה שאמרתי.

משה גפני: אני לא מסכים לזה, עבדאללה אבו מערוף.

משה גפני: חרגתי מעבר לזמן שאושר לי על-ידי יושב-ראש הכנסת.

עבדאללה אבו מערוף: בסדר, סליחה.

עבדאללה אבו מערוף: כבוד היושב-ראש, סליחה.

משה גפני: אני מודה לך, תודה רבה.

משה גפני: איימן, אני מבקש להגיד לכם כדלהלן: לא מיצינו שום דיון.

משה גפני: אני לא יודע מה האמת, אני לא יודע מה לא האמת, צריכים להגיע לכאן אנשים בכירים יותר בממשלה.

משה גפני: צריכים להגיע.

משה גפני: זה לא מספיק הדרג הזה, שאני מאוד מכבד אותו.

משה גפני: הנציג של משרד התחבורה נראה לי בחור אינטליגנט, רציני, עושה את עבודתו.

משה גפני: אותו דבר שני האנשים במשרד השיכון, ואותו דבר הגברת ממשרד החינוך.

משה גפני: אני לא מדבר עליכם, אתם אני מכיר, אז בכלל אין מה לדבר.

משה גפני: לגבי העניין הזה אנחנו צריכים למצות את ההליך.

משה גפני: התפקיד שלי כיושב-ראש הוועדה – אמרתי לך: לא למדתי באוניברסיטה, כולה למדתי בישיבה, לא מבין בדברים האלה, אבל אני לא אוהב שהממשלה באה, בשום תחום, ואומרת דברים ולא יודעת איך מיישמים אותם.

משה גפני: התפקיד שלנו – כבר אאפשר.

<מיכל פינק: סליחה.

משה גפני: מאיפה את?

<מיכל פינק: אני סמנכ"לית במשרד הכלכלה.

משה גפני: אה.

משה גפני: אני לא אוהב שהממשלה, לא יודע איך קורה בסוף, שכל מיני תוכניות לא מתבצעות.

משה גפני: התפקיד שלנו זה לפקח על עבודת הממשלה.

משה גפני: מה אתה מצפה ממני שאעשה, כאשר יש תקציב מדינה ויש החלטת ממשלה לאחריה?

משה גפני: מה אתה מצפה שאעשה?

משה גפני: שלא אשאל את הפקידים בדרג הזה - - -

<איימן סייף: אין בעיה שתשאל.

<איימן סייף: בוא נקבל את התשובות הנכונות.

משה גפני: מצוין.

<איימן סייף: תנו לנו גם זמן - - -

משה גפני: אני מודיע לפרוטוקול: אין שום מסקנה שיוצאת מהדיון הזה.

משה גפני: כלום.

משה גפני: בינתיים ביררנו בדרג הזה.

משה גפני: נעלה דרג.

משה גפני: ייקח זמן.

משה גפני: נגיע לבירור העניין.

משה גפני: יכול להיות שנגיע למסקנה שהממשלה עושה את עבודתה מצוין.

משה גפני: אני בקואליציה, אני רוצה שהיא תעשה את עבודתה מצוין.

משה גפני: הלוואי וזה נכון.

משה גפני: אני בקואליציה, ואני יושב-ראש הוועדה, גם של האופוזיציה וגם של הקואליציה, והתפקיד שלי לפקח על עבודת הממשלה, לא רק בתחום הזה.

<מורן מזור: אני רוצה משפט.

משה גפני: רגע, הסמנכ"לית במשרד הכלכלה.

<מורן מזור: ואז משפט.

משה גפני: משפט.

משה גפני: אתן לך גם משפט, ובזה אנחנו מסיימים.

משה גפני: אני פשוט עובר עבירה על מה שהיושב-ראש אישר לי.

משה גפני: בבקשה, משפט.

<מיכל פינק: תודה.

<מיכל פינק: שמי מיכל פינק, סמנכ"ל אסטרטגיה ותכנון מדיניות במשרד הכלכלה.

<מיכל פינק: התוכנית הזו גם מעבירה או מקצה סכומים ייעודיים בכל שנה, במקרה הזה אנחנו מדברים על סך של כמעט 200,000,000 שקלים בשנה לטובת המגזר הערבי.

<מיכל פינק: חלקם אכן צבועים בסעיפים ייעודיים, כמו מרכזי הכוון, חלקם אינם צבועים.

<מיכל פינק: אבל מנגנוני הבקרה וההתחייבות שלנו לתוכנית עבודה, ביחד עם הרשות לפיתוח כלכלי, יביאו לכך שאנחנו מתחייבים לעבור סעיף-סעיף ולקבוע את האחוזים ולעמוד בתוכנית עבודה מסודרת.

<מיכל פינק: וככה אנחנו עובדים.

משה גפני: מצוין.

<קריאה: - - -

משה גפני: שנייה, אני הולך להגיד את מה שאתה אומר.

<מיכל פינק: ברשותך, משפט אחד, אדוני היושב-ראש, משפט אחד לטובת מנגנוני ההקצאה, שאינם רק להסתכל על השקל, אלא למשל הוזכר כאן אזורי התעשייה.

<מיכל פינק: כשאנחנו מגדירים אזורי תעשייה משותפים - - -

משה גפני: אנחנו לא נכנסים לזה עכשיו, גברת פינק.

משה גפני: אנחנו לא נכנסים.

משה גפני: אני מודה לך על מה שאמרת.

משה גפני: אני פה בוועדה שמעתי על מרכזי הכוון באוכלוסייה הערבית כבר בערך ארבע שנים, על מרכזי ההכוון האלה.

<מיכל פינק: שהם עובדים.

משה גפני: לא, בסדר, אין לי טענות, אני לא מעביר ביקורת בכלל, אני בשלב בירור.

משה גפני: ובשלב הבירור מרכזי ההכוון האלה נעשו בתקציב של אני זוכר כבר ב-2012, בתקופה הקודמת שלי כיושב-ראש הוועדה.

<איימן סייף: הסתיימו ב-2015.

<איימן סייף: סוף 2015.

משה גפני: מצוין.

<איימן סייף: ודאגנו עכשיו - - -

משה גפני: אבל עם כל הכבוד, אני בעד הקואליציה הזאת, אפילו שסמוטריץ שם.

משה גפני: אני בעד הקואליציה.

משה גפני: אין לי טענות.

משה גפני: הכול בסדר.

משה גפני: בסדר גמור.

משה גפני: אני מנסה לברר.

משה גפני: זה התפקיד שלנו – לברר מה קרה בעקבות החלטת הממשלה.

<מיכל פינק: אשמח - - -

משה גפני: מה שאת אומרת זה בסדר.

משה גפני: אני מקבל את מה שאת אומרת, לא סיימתי את הבירור.

משה גפני: נכון, מיקי?

מיקי לוי: אין לנו טענות אלייך, לדרג המקצועי.

מיקי לוי: הוא צודק.

משה גפני: משפט אחרון.

מיקי לוי: תוצאת המשוואה, חברים, שחוץ ממה שהופיע בבסיס התקציב לא ראינו שקל אחד מה-4 מיליארד.

מיקי לוי: זאת תוצאת המשוואה פה.

מיקי לוי: יבואו ויגידו: אין.

מיקי לוי: זה בסדר, אבל שנדע את האמת.

משה גפני: בסדר.

<מורן מזור: משפט, רק בשביל להבהיר.

משה גפני: משפט.

משה גפני: אחרי זה אנזף על-ידי יושב-ראש הכנסת.

<מורן מזור: אני לא רוצה לקחת את זה על עצמי.

משה גפני: אז תגיד משפט אחד וזהו.

<מורן מזור: אז אגיד משפט.

<מורן מזור: חלק מההחלטה וחלק מהדברים שבהחלטה הזו סוכמו עם המשרדים עוד בטרם התקציב, ולכן נכנסו לבסיס התקציב בשנת 2016.

משה גפני: סליחה.

משה גפני: שנייה.

משה גפני: מה שאמרתי על סמוטריץ, אני מבקש שלא יהיה בפרוטוקול.

<קריאה: זה מוקלט.

משה גפני: כן, בבקשה.

<מורן מזור: ולכן את אחמד אני מכיר מהתפקיד הקודם שלי כרפרנט תחבורה ציבורית, אבל זה סוכם בסיכום התקציבי לשנת 2015 ו-2016.

<מורן מזור: רק לשם השוואה, חשוב כדי להבין כמה כסף מוקצה פה לחברה הערבית, אז ראוי שתשאלו גם מה הוקצה בשנת 2012, 2013, 2014, ואני לא רוצה גם להגיד ב-09' ו-10' ו-11'.

משה גפני: תודה רבה.

<מורן מזור: ופה השינוי.

<מורן מזור: וזה השינוי.

משה גפני: הבנתי.

מיקי לוי: - - - אין לנו טענות שמה-4 מיליארד אין כלום.

מיקי לוי: מה שהופיע בבסיס התקציב - - -

<מורן מזור: וזה השינוי.

<מורן מזור: וזה השינוי.

<איימן סייף: אין 4 מיליארד.

משה גפני: אני מבקש - - -

מיקי לוי: זה מה שראש הממשלה אמר.

מיקי לוי: זה מה שהוא אמר.

משה גפני: די, מיקי.

משה גפני: מיקי, תעזור לי, אני לא יכול - - -

מיקי לוי: אני עוזר לו, אני מבקש שקט.

משה גפני: בדיוק.

יוסף ג'בארין: ותגיע לדיון הבא גם.

משה גפני: אני מבקש כדלהלן, חבר הכנסת ג'בארין.

משה גפני: התחלנו את הדיון בעניין הזה.

משה גפני: אני מבקש, איימן, אני מבקש גם ממשרד האוצר, אני מבקש מכם לישיבה הבאה, תגידו לי גם לממונים עליכם, יכול להיות שאבקש שהשרה גילה גמליאל תבוא לכאן.

משה גפני: אני מבקש לברר את העניין, אני לא מביע עמדה.

משה גפני: חבר הכנסת ג'בארין העלה דיון מהיר.

משה גפני: אני צריך בסוף להגיש מסקנות למליאת הכנסת, זה התקנון של הכנסת.

משה גפני: אני לא יכול להגיש מסקנות, שאני לא יודע את בירור העובדות.

משה גפני: אני מבקש לדעת.

משה גפני: אמרתי: יש כמה אירועים שקרו, שאני מברך עליהם.

משה גפני: יש תקציב מדינה ולאחר מכן החלטת ממשלה.

משה גפני: אני מבקש פירוט של העניין: מה הולך להיות בתוכנית החומש?

משה גפני: מה התוכנית הזאת כוללת?

משה גפני: מה הולך לקרות ב-2016, שאנחנו כבר נמצאים בה?

משה גפני: אני רוצה לדעת מה היה קודם: מה היה ב-2012, 13', 14', 15'?

משה גפני: זה מצוין, זה בסדר גמור, אני רוצה לדעת מה קורה ב-2016.

משה גפני: אני מבקש לברר את האמת.

משה גפני: ולכן אתה לא צריך להתרגז, מספיק כבר נציגי הממשלה מתרגזים עלי כל הזמן, הם לא מתחשבים בזה שגם אני מתרגז, אבל זה בסדר, זה לא הדדי.

משה גפני: אבל אני מבקש בירור לישיבה הבאה.

משה גפני: ואשתדל שתבוא גם השרה גילה גמליאל, שיבוא הממונה על התקציבים, שיבוא מנכ"ל משרד ראש הממשלה.

משה גפני: אני מסכים שזה לא דרג שיכול להגיד באופן מוחלט את כל המדיניות, אבל את בירור העובדות מותר לי לברר.

משה גפני: אל תתרגז.

<איימן סייף: אני לא מתרגז, רק אני אומר שאנחנו צריכים להסביר את זה בצורה נכונה.

משה גפני: לא, אסור לכעוס.

משה גפני: הפריבילגיה של להתרגז בכנסת ניתנת רק לי.

משה גפני: תודה רבה, הישיבה נעולה.